Nos Johannes, humilis abbas monasterii Sancti Martini prope Eduam, Ordinis sancti Benedicti, ad romanam Eclesiam nullo medio pertinens, dilecto fratri nostro et comonacho expresse professo fratri Ludovico de Montjournaut salutem. Cum super culpa et delictis notoriis fratris Stephani de Noirenton ultimum possessoris sacristie nostre de Anziaco processerimus ad privationem dicti officii sacristie contra dictum fratrem Stephanum, quod quidem officium revocabile de jure ad nutum nostrum propter quod dictum officium in manibus nostris tunc vacare dinoscitur, sic est quod nos confidens de tuis moribus, probitate et sacrorum dicte ecclesie nostre Anziaci custodia, dictum officium sacristie tibi concedimus cum omnibus juribus et pertinenciis universis. Mandavimus omnibus religiosis et singulis quod te in possessionem prefati officii jurisque et pertinenciarum suarum ponant et inducant. Datum et actum in monasterio nostro Sancti Martini die XXIX mensis septembris sub sigillo nostro quo in talibus utimur. Anno Domini milesimo IIIImo quinquagesimo septimo. De mandato domini abbatis. E. GARROTERI.